Document ID: 32014D0161

SKLEP SVETA 2014/161/EU
z dne 11. marca 2014
o spremembi Odločbe 2009/831/ES glede njenega obdobja uporabe
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 349 Pogodbe,
ob upoštevanju predloga Evropske komisije,
po posredovanju osnutka zakonodajnega akta nacionalnim parlamentom,
ob upoštevanju mnenja Evropskega parlamenta (1),
v skladu s posebnim zakonodajnim postopkom,
ob upoštevanju naslednjega:
(1)
Z Odločbo Sveta 2009/831/ES (2) je bilo Portugalski dovoljeno, da do 31. decembra 2013 uporablja nižjo trošarinsko stopnjo na Madeiri kot najbolj oddaljeni regiji za lokalno proizveden in porabljen rum in likerje ter na Azorih kot najbolj oddaljeni regiji za lokalno proizvedene in porabljene likerje in žganja. Člen 2 navedene odločbe omejuje to odstopanje na točno določene proizvode. Na podlagi navedene odločbe bi Portugalska za te proizvode lahko uporabila trošarinsko stopnjo, nižjo od polne stopnje za alkohol iz člena 3 Direktive Sveta 92/84/EGS (3) in nižjo od minimalne trošarinske stopnje za alkohol iz Direktive 92/84/EES, toda ne več kot za 75 % nižjo od standardne nacionalne trošarine za alkohol.
(2)
Z uporabo nižje trošarinske stopnje se vzpostavlja različna obdavčitev, ki koristi lokalni proizvodnji nekaterih proizvodov. To pomeni državno pomoč, ki jo mora odobriti Komisija.
(3)
Komisija je potrdila, da bi morala biti nižja trošarinska stopnja še naprej dovoljena za izravnavo neugodnega konkurenčnega položaja destiliranih alkoholnih pijač, proizvedenih na Madeiri in Azorih, zaradi višjih stroškov proizvodnje in trženja, ki so posledica posebnih strukturno pogojenih socialnih in gospodarskih razmer teh dveh najbolj oddaljenih regij, ki jih še otežujejo posebne omejitve, navedene v členu 349 Pogodbe o delovanju Evropske unije (PDEU), ki so predhodno že upravičile odstopanje, predvideno v Odločbi 2009/831/ES.
(4)
Zaradi še vedno posebnih strukturno pogojenih socialnih in gospodarskih razmer v navedenih najbolj oddaljenih regijah je treba nadalje podaljšati obdobje uporabe Odločbe 2009/831/ES.
(5)
Komisija je 28. junija 2013 sprejela Smernice o regionalni državni pomoči za obdobje 2014-2020, ki določajo, kako lahko države članice dodelijo pomoč podjetjem, da se podpre razvoj prikrajšanih evropskih regij v obdobju 2014-2020. Te smernice, ki bodo začele veljati 1. julija 2014, so del širše strategije za posodobitev nadzora državnih pomoči s ciljem pospeševanja rasti na enotnem trgu, in sicer s spodbujanjem učinkovitejših ukrepov pomoči in usmerjanjem izvedbenih ukrepov Komisije na primere pomoči z največjim vplivom na konkurenco.
(6)
Odločba 2009/831/ES se je uporabljala do 31. decembra 2013. Obdobje uporabe Odločbe 2009/831/ES je zato ustrezno podaljšati za šest mesecev, da bo datum prenehanja njene veljavnosti sovpadal z datumom začetka veljavnosti Smernic o regionalni državni pomoči za obdobje 2014-2020.
(7)
Zagotoviti pa bi bilo treba, da lahko Portugalska neprekinjeno uporablja zadevna znižanja od prenehanja veljavnosti ustreznega dovoljenja, odobrenega z Odločbo 2009/831/ES. Zato bi bilo treba zahtevano novo dovoljenje odobriti z učinkom od 1. januarja 2014.
(8)
Odločbo 2009/831/ES bi bilo zato treba ustrezno spremeniti -
SPREJEL NASLEDNJI SKLEP:
Člen 1
V členu 5 Odločbe 2009/831/ES se datum „31. decembra 2013“ nadomesti z datumom „30. junija 2014“.
Člen 2
Ta sklep začne veljati na dan sprejetja.
Uporablja se od 1. januarja 2014.
Člen 3
Ta sklep je naslovljen na Portugalsko republiko.
V Bruslju, 11. marca 2014

Labels: 2
17
19
3
18
15